Kunigaikščio Kazimiero Sapiegos kavalerijos pulkas
Kazimiero Sapiegos kavalerijos pulkas – Lietuvos Didžiosios Kunigaikštystės kariuomenės dalinys, kavalerijos pulkas, suformuotas privačia iniciatyva 1794 m. (Kosciuškos) sukilimo metu. Pulkas buvo suformuotas Lietuvos Didžiojoje Kunigaikštystėje 1794 m. rugpjūčio mėn. Pulko įkūrėjas – LDK valstybinis ir karinis veikėjas, Lietuvos artilerijos generolas, Lietuvos Brastos seniūnas (nuo 1783 m.), kunigaikštis Kazimieras Nestoras Sapiega. Lietuvos Didžiosios Kunigaikštystės karinėje sistemoje karinio dalinio viršininku (lenk. szef) neretai būdavo jo vardinis (titulinis) vadas, teikdavęs finansinę paramą. Praktinis vadovavimas tekdavo profesionaliems (ar karininko patentą įsigijusiems) kariškiams, įvardijamiems lenkišku terminu dowódca. Faktiniu kunigaikščio Kazimiero Sapiegos kavalerijos pulko vadu buvo tik pavarde žinomas karininkas Sopočko. Pulkas buvo išformuotas pralaimėjus sukilimui ir jo įkūrėjui pasitraukus į Vieną.